钦定古今图书集成/明伦汇编/人事典/第112卷 > 《问养生》前人
## 钦定古今图书集成/明伦汇编/人事典/第112卷 > 《问养生》前人

“余问养生于吴，子得二言焉。曰和。”曰：“安。”“何谓和？”曰：“子
不见天地之为寒暑乎？寒暑之极，至于折胶流金，而
物不以为病，其变者微也。寒暑之变，昼与日俱逝，夜
与月并驰，俯仰之间，屡变而人不知者，微之至，和之
极也。使此二极者相寻而狎至，则人之死久矣。”“何谓
安？”曰：“吾尝自牢山浮海达于淮，遇大风焉，舟中之人
如附于桔槔而与之上下如蹈车轮而行，反逆眩乱
不可止，而吾饮食起居如他日。吾非有异术也。惟莫
与之争而听其所为。”故凡病我者，举非物也。食中有
蛆，人之见者必呕也，其不见而食者，未尝呕也。请察
其所从生，论八珍者必咽，言粪秽者必吐，二者未尝
与我接也。唾与咽何从生哉？果生于物乎？果生于我
乎？知其生于我也，则虽与之接而不变，安之至也。安
则物之感我者轻，和则我之应物者顺，外轻内顺，而
生理备矣。吴子，古之静者也，其观于物也审矣。是以
私识其言而时省观焉。